🔐 Zakaj enostavno moraš imeti fotografijo?

Dejstvo je, da smo ljudje vizualna bitja. In to prenašamo tudi na iskanje svoje boljše polovice. Pomemben faktor pri spoznavanju je, da nam je oseba vizualno všeč. To pa lahko ugotovimo le, če jo vidimo.

Iskanje partnerja se običajno začne tako: Ko se dva prvič vidita in se na podlagi videza fizično privlačita, takrat se šele začne osvajanje in spoznavanje drug drugega.

Fotografija je povezana s fizično privlačnostjo

Sprožilec za prvi stik je fizična privlačnost in slednja se tudi pri spletnem spoznavanju uvršča med prve tri podatke, ki so odločilni za vzpostavitev stika, pravi dr. Tjaša Žakelj v knjigi Sodobna partnerstva (Založba FDV). S fotografijo uporabniki dobijo informacijo o videzu osebe, na podlagi katere se lahko odločijo, ali jih fizično privlači ali ne.

Če je privlačnost prisotna, potem običajno sledi vzpostavitev prvega stika. Zato je fotografija pomembna – ker pospeši iskanje potencialnega partnerja. A ne le, da fotografijo imaš, pomembno je tudi, kakšen vtis daješ na njej.

Moškim so bolj privlačne ženske, ki delujejo samozavestno.

Ne samo videz, še največ šteje celotna podoba, ki jo na fotografiji oddajaš. Recimo, moški so bolj privlačni, če na fotografiji delujejo pristno in oddajajo občutek, da so vredni zaupanja, medtem ko so ženske bolj privlačne, če delujejo ženstveno in samozavestno, izpostavlja dr. Žakelj.

Žakljeva še piše, da je fizična privlačnost za uporabnike spletnih spoznavnih portalov celo pomembnejša, kot za tiste, ki se poslužujejo klasičnih, tradicionalnih načinov spoznavanja!

To sovpada z dejstvom, da ob iskanju potencialnih partnerjev na spletnem portalu, vedno najprej označimo kriterij S fotko in če med vsemi kandidati, ki fotko imajo, ni primernega za nas, potem se šele obrnemo na iskanje profilov brez slik. Ampak do slednjega pride zelo redko.

Formula je torej takšna: fotka (fizična privlačnost na podlagi videza + celotna podoba, ki jo oddajaš) = več dogajanja na tvojem profilu, kar pomeni hitrejše in učinkovitejše iskanje pravega partnerja.

Da se ne bo prvi zmenek prehitro zaključil

Oblikovanje vtisa o tvoji fizični podobi je odvisno od avtentičnosti objavljene fotografije, piše dr. Žakelj. To pomeni, da mora fotka tebe prikazovati na čim bolj realen način, preko nje pa moraš posredovati resnične podatke o svoji teži in predvsem starosti. Slednja podatka in podatek o višini so na spletu najpogosteje prirejeni, saj si uporabnik želi biti zanimiv za druge, pravi Žakljeva.

Objaviti fotografijo, kjer si videti mlajši, nima smisla.

Kakšen popravek fotografije v smislu svetlosti ali ostrine je v redu, ne priporočamo pa, da svoje atribute skrivaš ali spreminjaš. Saj iščeš nekoga, ki te bo sprejel v celoti, s pravo višino, težo in starostjo vred!

Če objaviš fotografijo, na kateri je jasno vidno, kako izgledaš, ter si na njej ti in ne druga oseba, potem ti na prvem zmenku ne bi smelo biti hudega.

Kakšna je dobra fotografija?

Dobra fotka mora biti iz tehničnega vidika ostra in svetla, za profilno sliko pa je najbolje, če prikazuje glavo in ramena. No, prav nič ni narobe, če je profilna fotografija obrezana nad tvojim pasom. Posebno pozornost moraš dati temu, kako na fotki izgledaš in kakšno energijo oddajaš.

Profilna fotografija naj prikazuje glavo in ramena.

Na fotki bodi ti – ne tvoj brat, sestra ali katera druga oseba. Ne le, da to ni pravično do ostalih uporabnikov, če fotografijo druge osebe uporabljaš kot svojo, je to kaznivo!

Fotka naj ne bo prestara – najbolje, da objaviš eno povsem novo, če pa nove nimaš, pa naj ne bo starejša od enega leta.

Pomembno je, kakšno energijo na fotki oddajaš, zato bodi dobre volje, nasmeh je obvezna oprema in – pomembno – naj bo iz srca.

Da dosežeš zgornji učinek, je najbolje, da na fotki počneš nekaj, kar te res veseli – če je to ples, potem pleši, če je igranje bobnov, potem tolči po njih, če pa najraje tečeš na smučeh, potem bodi na smučeh!

Splošnega pravila, kakšna je odlična fotografija, ni, zato tukaj pride prav malce iznajdljivosti. Seveda pa je najpomembnejše, da je tvoja profilna fotka všeč tebi.

Nočeš javno objaviti fotke?

Ona-on.com ti ponuja uporabo storitve Zasebna fotografija. To pomeni, da tvoje fotke niso vidne vsem uporabnikom, ampak le tistim, ki jih dodaš med svoje simpatije in tistim, ki jim fotko pošlješ v klepetalnici.

A pazi: tvoj profil se v primeru iskanja profilov s fotografijo ne bo pojavil v zadetkih, kar pomeni, da si na tak način zmanjšaš možnosti, da te drugi najdejo. Zato ti priporočamo uporabo kombinacije: profilna fotka naj bo javna, ostale pa naj bodo zasebne.

Fotografija je tisti faktor, na podlagi katerega si lahko ustvariš prvi vtis o osebi in je velikokrat kriterij za vzpostavitev prvega stika. A to je le začetek. Sledi namreč enako ali nemara še bolj pomemben del iskanja partnerja preko spleta: dopisovanje, spoznavanje in osvajanje tvoje simpatije.

Predstavitveni opis? Kako ga napisati, čemu se nujno izogibati in kaj deluje, preberi v Kakšen pa je tvoj predstavitveni opis?

Vzdevek? Čemu se izogibati in kaj je dobro, preberi v Je pri izbiri vzdevka res vse tako enostavno?

Knjigo Sodobna partnerstva: spoznavanje po spletu je izdala Založba FDV.